KIRJALLINEN KYSYMYS E-3297/01

esittäjä(t): Jonas Sjöstedt (GUE/NGL) komissiolle

(28. marraskuuta 2001)

Aihe: Häkkikanojen kieltäminen Ruotsissa

Ruotsissa on herännyt keskustelu siitä, voidaanko Ruotsin määräykset, jotka koskevat kanojen pitämistä häkeissä, merkitä muun EU:n kannalta kaupan estettä. On keskusteltu siitä, olisiko Ruotsin pitänyt ilmoittaa komissiolle uusista vuonna 1997 käyttöönotetuista erivapausmääräyksistä ennen niiden käyttöönottoa. Tällöin määräykset olisi pitänyt jäädyttää kolmeksi kuukaudeksi niin, että muut jäsenvaltiot olisivat voineet esittää niitä koskevan kantansa ennen määräysten hyväksymistä Ruotsissa.

Katsooko komissio, että häkkikanoja koskevat Ruotsin määräykset muodostavat kaupan esteen, koska ne eroavat muun unionin määräyksistä, ja katsooko komissio, että Ruotsin olisi pitänyt ilmoittaa komissiolle häkkikanoja koskevien määräystensä muuttamisesta?

David Byrnen komission puolesta antama vastaus

(28. tammikuuta 2002)

Komissio ilmoittaa arvoisalle parlamentin jäsenelle, että kysymyksessä mainittuna ajankohtana (vuonna 1997, jolloin kansalliset säännökset hyväksyttiin Ruotsissa) sovellettiin teknisiä standardeja ja määräyksiä koskevien tietojen toimittamisessa noudatettavasta menettelystä 28 päivänä maaliskuuta 1983 annettua neuvoston direktiiviä 83/189/ETY(1). Direktiivin (kodifioitu teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetulla Euroopan parlamentin ja neuvoston direktiivillä 98/34/EY(2)) mukaisesti teknisiä määräyksiä sisältävistä kansallisista aloitteista on ilmoitettava komissiolle. Ilmoitusvelvollisuudesta on kuitenkin vapautettu tietyt säännökset, kuten sellaiset säännökset, joilla saatetaan yhteisön sitovia säädöksiä osaksi kansallista lainsäädäntöä.

Teknisellä määräyksellä tarkoitetaan tässä yhteydessä teknistä eritelmää tai muuta vaatimusta, mukaan lukien sovellettavat hallinnolliset määräykset, jonka noudattaminen on oikeudellisesti tai tosiasiallisesti pakollista ja joka koskee kaupan pitämistä tai käytettäessä sitä jäsenvaltiossa tai kyseisen jäsenvaltion merkittävässä osassa, sekä jäsenvaltioiden lakeja, asetuksia ja hallinnollisia määräyksiä, joissa kielletään tuotteen valmistus, tuonti, kaupan pitäminen tai käyttö. Saman direktiivin mukaan tekninen eritelmä sisältää myös valmistusmenetelmät ja -prosessit, jotka liittyvät [] maataloustuotteisiin.

Ruotsissa vuonna 1997 hyväksytyt häkkikanojen kasvatusta koskevat toimenpiteet ovat siis ensi arviolta direktiivin 83/189/ETY, sellaisena kuin se on muutettuna 23 päivänä maaliskuuta 1994 annetulla Euroopan parlamentin ja neuvoston direktiivillä 94/10/EY(3), määritelmän mukaisia teknisiä määräyksiä, ja niistä olisi pitänyt ilmoittaa komissiolle. Komission on kuitenkin vaikea ottaa kantaa kysymykseen, olisiko Ruotsin pitänyt ilmoittaa tästä kiellosta, koska komission tiedot parlamentin jäsenen mainitseman toimenpiteen tarkasta sisällöstä ovat puutteelliset. Lisäksi komission on vaikea ottaa kantaa siihen, olisiko kieltoon jälkeenpäin tehdyistä muutoksista pitänyt ilmoittaa, koska sillä ei ole tietoja niiden sisällöstä.

Vastauksena parlamentin jäsenen kysymykseen siitä, luovatko Ruotsissa sovellettavat säännökset häkkikanojen kasvatuksesta kaupan esteitä siksi, että ne eroavat muissa jäsenvaltioissa voimassa olevista säännöksistä, komissio muistuttaa asiaa koskevasta yhteisön säännöstöstä.

Yhteisön tuomioistuimen asiassa 131/86 antaman tuomion täytäntöönpanosta 7 päivänä maaliskuuta 1988 annetussa neuvoston direktiivissä 88/166/ETY(5) säädetään ainoastaan munivien kanojen suojelun vähimmäisvaatimuksista. Direktiivissä ei estetä jäsenvaltioita kieltämästä kyseistä kasvatusmuotoa poikkeuksellisesti kokonaan erityisistä syistä.

Munivien kanojen suojelun vähimmäisvaatimuksista 19 päivänä heinäkuuta 1999 annetun neuvoston direktiivin 1999/74/EY(4), jolla kumotaan ja korvataan direktiivi 88/166/ETY, 13 artiklan 2 kohdassa säädetään, että jäsenvaltiot voivat perustamissopimuksen yleisiä sääntöjä noudattaen pitää voimassa tai soveltaa alueellaan tämän direktiivin säännöksiä tiukempia säännöksiä munivien kanojen suojelemiseksi.

Tällainen kansallinen toimenpide voi vaikuttaa kyseisten tavaroiden vapaaseen liikkuvuuteen tai luoda esteitä sisämarkkinoiden moitteettomalle toiminnalle. Jäsenvaltio voi kuitenkin perustellusti toteuttaa yhteisön sisäistä tavarakauppaa rajoittavan toimenpiteen, kun se perustuu terveyden tai eläinten suojeluun liittyviin syihin, eikä sitä käytetä keinona harjoittaa mielivaltaista syrjintää tai peiteltyä rajoittamista jäsenvaltioiden välisessä kaupassa. Komissio tarvitsee lisätietoja asiasta voidakseen arvioida tarkasti kyseisen Ruotsin toimenpiteen vaikutusta sisämarkkinoiden toimintaan.

(1) EYVL L 109, 26.4.1983.

(2) EYVL L 204, 21.7.1998.

(3) EYVL L 100, 19.4.1994.

(4) EYVL L 203, 3.8.1999.

(5) EYVL L 100, 19.4.1994.